b'\n_START_ARTICLE_\nNeki rabm, da te ne pozabm\n_START_SECTION_\nOzadje\n_START_PARAGRAPH_\nMed promocijo albuma Opus II so \xc4\x8dlani Dru\xc5\xa1tva mrtvih pesnikov \xc5\xbee snovali novo glasbo, ki je bila ponovno bolj kitarsko usmerjena. Prvo novo skladbo z zna\xc4\x8dilnim kitarskim riffom, naslovljeno "\xc4\x8cutm te", je skupina predstavila \xc5\xbee na za\xc4\x8detku poletja leta 1997, zanjo pa so posneli tudi videospot._NEWLINE_Po ve\xc4\x8dmese\xc4\x8dnem pripravljanju demo posnetkov v lastnem improviziranem 8-kanalnem analognem studiu so se Alan Vitezi\xc4\x8d, Borut Tiran, Marko Zajc in Toma\xc5\xbe Koncilija odpravili \xc5\xa1e na zaklju\xc4\x8dne priprave za snemanje novega albuma v Vrbnik na otoku Krku. Tu je plo\xc5\xa1\xc4\x8da dobila \xc5\xa1e zadnje aran\xc5\xbemajske dodatke in ideje pred kon\xc4\x8dnim snemanjem v Studiu Luca v Novem mestu, ki je trajalo s presledki od oktobra 1997 do januarja 1998. Posneli so 14 skladb (v\xc5\xa1tev\xc5\xa1i \xc5\xbee prej posneto "\xc4\x8cutm te") oziroma ve\xc4\x8d kot 55 minut glasbe. Album sta producirala Alan Vitezi\xc4\x8d, ki je tudi avtor ve\xc4\x8dine skladb, in Borut Tiran, kot soproducenta pa sta se sodelovala Toma\xc5\xbe Maras-Mot in Toma\xc5\xbe Borsan.\n_START_SECTION_\nGlasba\n_START_PARAGRAPH_\nKot soavtor besedil se je poleg Alana Vitezi\xc4\x8da in Boruta Tirana na tem albumu prvi\xc4\x8d predstavil tudi Toma\xc5\xbe Koncilija, prav ti trije nastopajo kot glavni vokalisti pri posameznih skladbah, na CD-ju in kaseti so avtorske skladbe v treh jezikih (v sloven\xc5\xa1\xc4\x8dini, hrva\xc5\xa1\xc4\x8dini in angle\xc5\xa1\xc4\x8dini), poleg tega pa je tudi sam slogovni koncept albuma tridelen: sodobni kitarski pop rock ("Rabm", "V tvojih rokah", "Glavobol\xc4\x8dek", "De\xc5\xbe", "\xc4\x8cutm te", "Pridi", "Ne jo\xc4\x8di"), synthpop glasba ("Pod oblakom", "Cyberbabe", "Ko ostanem sam") in tujejezi\xc4\x8dni del ("Gaudeamus", "Be My Woman", "Virtualna ljubav", "I\xc4\x87i mi\xc4\x87i")._NEWLINE_Vse nove skladbe so avtorske, razen "I\xc4\x87i mi\xc4\x87i", ki je odraz bivanja v \xc4\x8dakavskem jezikovnem okolju na otoku Krku, in pesmi "Gaudeamus", rock predelavi stare maturantske in \xc5\xa1tudentske himne z elementi klasi\xc4\x8dne glasbe (operna pevka), ki je nastala v sodelovanju z Ministrstvom za \xc5\xa1olstvo RS in Republi\xc5\xa1kim izpitnim centrom (RIC) v namen popularizacije mature v Sloveniji._NEWLINE_Album predstavlja svojevrsten spoj razli\xc4\x8dnih glasbenih in besedilnih stilov, ki pa jih dru\xc5\xbei zna\xc4\x8dilna DMP-jevska melodi\xc4\x8dnost, ve\xc4\x8dglasno petje ter bogastvo glasbeno-izraznih sredstev, k \xc4\x8demur poleg \xc4\x8dlanov benda prispevajo mnogi glasbeni gostje in prijatelji (Leticia Yebuah, Sandra Tomovi\xc4\x87, Frene Krevh, Tomislav Jovanovi\xc4\x87 - Tokac, Sa\xc5\xa1o \xc4\x90uki\xc4\x87, godalni kvartet ljubljanske opere \xe2\x80\x93 Trampevska, Pajanovi\xc4\x87, Kranka, \xc4\x8cano-Muharemovi\xc4\x87 itd.).\n_START_SECTION_\nPromocija\n_START_PARAGRAPH_\nPoleti 1997 je bil izdan videospot za pesem "\xc4\x8cutm te", konec marca 1998 pa je bil lansiran tudi videospot za naslovno skladbo "Rabm", v katerem med drugimi nastopata znani televizijski osebnosti Mojca Mavec in Katarina \xc4\x8cas. Prvega je re\xc5\xbeiral Sa\xc5\xa1o \xc4\x90uki\xc4\x87, drugega pa Ven Jemer\xc5\xa1i\xc4\x87._NEWLINE_V sklopu promocije novega albuma je skupina 27. marca 1998 odigrala uspe\xc5\xa1en koncert v novome\xc5\xa1ki \xc5\xa1portni dvorani Marof ter se tako po \xc5\xa1estih letih in pol ponovno na velikem odru predstavili doma\xc4\x8di publiki. V naslednjih dveh mesecih je skupina imela \xc5\xa1e ve\xc4\x8d odmevnih nastopov, predvsem v Ljubljani in Novem mestu. Med njimi prednja\xc4\x8di \xc5\xa1tudentska Cvi\xc4\x8dkarija na Gospodarskem razstavi\xc5\xa1\xc4\x8du pred 6000 obiskovalci, poleg tega pa so DMP igrali \xc5\xa1e na raznih \xc5\xa1tudentskih zabavah ter po \xc5\xa1olah. V tem obdobju je bila skupina stalno medijsko prisotna z videospoti, pesmimi tedna (v enem mesecu "\xc4\x8cutm te" in "Rabm" na Valu 202), televizijskimi nastopi ter radijskimi intervjuji po Sloveniji. Popularnost skupine je s tem vztrajno rasla.'